Még a Nébih ellenőrei is ritkán tapasztalnak olyan állapotokat egy vágóhídon, mint amilyenekkel egy tiszavasvári egységben szembesültek – derül ki a hatóság közleményéből. A fagyasztásra szánt termékeket több napig a folyosón tárolták, a vágószalagról közvetlenül a padozatra hullottak a csirkék, az emberi fogyasztásra szánt szárnyasok testét a földről szedték össze a dolgozók.

A szakemberek nemcsak a vágóhidat, hanem az ott bérvágatást végző élelmiszer-vállalkozás termékeit is ellenőrizték, aminek során eddig több mint 24 tonna nem nyomon követhető, jelöletlen, illetve emberi fogyasztásra alkalmatlan terméket vontak ki a forgalomból. További több mint 100 tonna, selejtként megjelölt húst megsemmisítenek.

A hatóság a kirívó élelmiszer-biztonsági szabályszegések miatt azonnali hatállyal elrendelte az egység tevékenységének felfüggesztését. Az üzem az újbóli működését csak a technológiai hiányosságok kijavítása után kezdhette meg, az emberi fogyasztásra alkalmatlan termékek elszállítása és ártalmatlanítása azonban még több napig eltarthat.

Az eljárás során az érintett vállalkozásokkal szemben együttesen milliós nagyságrendű bírság várható.